སྐྱེས་མཆོག་ནོར་བུ་དགྲ་འདུལ་གཙོ་བྱས་པའི་གླིང་གི་དཔའ་རྟུལ་སུམ་ཅུ་རྣམས་ཀྱིས་རྫོང་ཆེན་བཅོ་བརྒྱད་དང་རྫོང་ཕྲན་མང་པོ་ཆམ་ལ་ཕབ་ཏེ་གཏེར་སྒོ་མང་པོ་འབྱེད་པའི་སྐབས་སུ་མདའ་མོ་འཕངས་ན་ད་གཟོད་གཏེར་སྒོ་འབྱེད་ཐུབ་པས་མདའ་མོ་ནི་གཏེར་སྒོ་འབྱེད་བྱེད་ཀྱི་ལྡེ་མིག་ལྟ་བུའི་ནུས་པ་ཐོན་ཡོད་པར་སྙམ།དེ་ཡངརི་ནུབཏུ།དེ་ནས་འཛམ་གླིང་གེ་སར་རྒྱལ་པོའི་ཕྱག་ལ་གཏེར་སྒོ་འབྱེད་པའི་གསེར་གྱི་མདའ་མོ་སྒྲོ་ལ་ཨ་ཡིག་རང་བྱོན་ཡོད་པ་དེ་བཟུང་ནས།སྤྱན་གྱིས་ཁམས་གསུམ་མཐོང་བར་གཟིགས་ནས་གླུ་འདི་དབང་དྲག་གར་བརྒྱའི་འཁྱུག་རྟ་ལ་དྲངས་ཏེ།ཤེས་རབ་མདའ་མོ་ཐུགས་རྗེའི་འཕྲུལ།།གཞུ་མཆོག་རྡོ་རྗེ་རྫོང་ལ་བཀང་།།ཐབས་ཤེས་རིག་པས་གཞུ་རྒྱུད་འཐེན།།གཏེར་ཤིང་ནོར་བུའི་རྫོང་ལ་འཕེན།།ཕ་ནོར་བུ་ཡིས་འཛིན་པའི་དུས།།དཔའ་བོ་མཁའ་འགྲོས་དཔུང་རོགས་མཛོད།།དར་ཆེན་གླིང་བཞིའི་གཡས་བཞག་དེ།།དེ་རིང་སྤུར་རྒྱལ་བོད་ལ་བཞེས།།སངས་རྒྱས་བསྟན་པའི་རྒྱན་ལ་འཇོག།བོད་ལྗོངས་ཆོས་ཀྱི་ཉི་མ་འཆར།།གངས་ཅན་བདེ་སྐྱིད་ཡོང་བར་བྱེད།།དབུ་ནག་བསོད་ནམས་དགུང་དང་མཉམ།།མདའ་འདིའི་ལྟོང་ཁ་གསལ་པའི་དུས།།ལྷ་ཆེན་ཁ་བ་འབབ་འབབ་མཛོད།།མདའ་ཁས་བར་སྣང་བསྒྱུར་བའི་དུས།།མཉན་དམག་བུ་ཡུག་འཚུབ་འཚུབ་མཛོད།།མདའ་ལྟོང་འུར་སྒྲ་གྲག་པའི་དུས།།ཀླུ་དམག་རྒྱ་མཚོ་འཕྱུར་འཕྱུར་མཛོད།།མདའ་ཟུར་ཕྱོགས་བཅུར་སྟོན་པའི་དུས།།ཆོས་སྐྱོང་སྐར་མདའ་མཆེད་མཆེད་མཛོད།།ཝེར་མ་གློག་དམར་འཁྱུག་འཁྱུག་མཛོད།།དགྲ་ལྷ་འོད་ཟེར་འཕྲོ་འཕྲོ་མཛོད།།མདའ་འདི་གཏེར་ཤིང་སྟེང་ལ་འཕེན།།གཏེར་སྒོ་ཉི་མ་ཤར་འདྲ་མཛོད།།བང་མཛོད་སྒོ་མོ་ཕྱེས་འདྲ་མཛོད།།གཏེར་རྫས་གངས་རི་སྤུངས་འདྲ་མཛོད།།ལོངས་སྤྱོད་རྒྱ་མཚོ་འཁྱིལ་འདྲ་མཛོད།།རྡུལ་ཕྲན་ལྷུན་པོ་སྤུང་པ་བཞིན།།ཕྱོགས་བཅུའི་དམ་ཅན་སྲུང་མའི་དཔུང་།།མ་གཅིག་གྲུབ་པའི་རྒྱལ་མོ་དང་།།བསྟན་སྲུང་རྒྱལ་བའི་དམ་ཅན་རྣམས།།སྡོངས་གྲོགས་མཛོད་དང་དཔུང་ལ་ཆས།།ཞེས་དེ་ལྟར་བླངས་ནས་གསེར་མདའ་དེ་བརྫངས་པས།ཤུགས་སྒྲ་ཡིས་བར་སྣང་བཀང་།དམ་ཅན་ཆོས་སྐྱོང་སྲུང་མའི་ཚོགས་ཁ་ཆར་བུ་ཡུག་འཚུབ་འདྲ་བྱས།དེ་ནས་གསེར་མདའ་གཏེར་ཤིང་ཆེན་པོའི་སྟེང་ལ་ཕོག་ནས་སྡོང་ཆེན་དེ་ཤར་གྱིས་འགྱེད་ཏེ་གཏེར་སྒོ་ཕྱེས།ཞེས་འཛམ་གླིང་གེ་སར་རྒྱལ་པོས་གསེར་གྱི་མདའ་མོ་ཨ་ཡིག་རང་བྱོན་ཞིག་ཡོད་པ་དེར་བརྟེན་ནས་རི་ནུབ་ཀྱི་ཀླུ་ཤིང་འདམ་མཁར་ཕྱུག་མོའི་གཏེར་སྒོ་ཕྱེས་ཚུལ་བརྗོད་ཡོད།